Fraser laat Zuma vry ná raad aansoek afkeurArthur Fraser, nasionale kommissaris van korrektiewe dienste. (Foto: DKD) Arthur Fraser, kommissaris van die departement van korrektiewe dienste (DKD), het goedkeuring vir oudpres. Jacob Zuma se vrylating op mediese parool gegee ondanks die adviesraad vir mediese parool wat die aansoek afgekeur het. Fraser het dit Woensdagaand in ‘n onderhoud met die SAUK bevestig. Hy het gesê die adviesraad het die aansoek om mediese parool afgekeur omdat hulle van mening was dat Zuma in ‘n stabiele toestand is. Volgens Fraser het hy egter die inligting tot sy beskikking hersien en tot die gevolgtrekking gekom dat Zuma wel op mediese parool vrygelaat moet word. Hy meen die proses wat gevolg is, is wettig en dat ‘n lys van redes vir die besluit beskikbaar is. Zuma is Sondag op mediese parool vrygelaat nadat ŉ verslag van sy dokter aan die departement oorhandig is. Die burgerregte-organisasie AfriForum het vroeër die week ’n amptelike skrywe aan Fraser gerig waarin die besonderhede oor Zuma se paroolvrylating dringend versoek word. Fraser is ingevolge die prokureursbrief versoek om teen 10 September daarop te antwoord. In die brief word gevra dat Fraser inligting aan AfriForum voorsien wat sekerheid sal bied oor of Zuma se vrylating aan die tersaaklike wetgewing voldoen. Daar word onder meer inligting vereis oor of Zuma aan ’n terminale siekte ly wat sy mediese parool regverdig. “As ‘n terminale siekte nié by Zuma gediagnoseer is nie moet besonderhede oor die aard van sy besering, siekte of kwaal wat mediese parool regverdig bekendgemaak word,” het Ernst Roets, hoof van beleid en aksie by AfriForum, gesê. Oudpres. Jacob Zuma. (Foto: Emmanuel Croset/AFP) “Gegewe Zuma se goed gepubliseerde weiering om deur dokters ondersoek te word wat deur die Nasionale Vervolgingsgesag aangestel is, ongeag duidelike voorskrifte deur die KwaZulu-Natalse hooggeregshof, word volledige terugvoer versoek oor Fraser se gevolgtrekking dat daar nie ’n risiko is dat Zuma weer sal oortree nie. Ons soek ook ’n afskrif van die aansoek om mediese parool, in die voorgeskrewe formaat, wat deur Fraser oorweeg is sowel as ’n afskrif van die mediese verslag wat aanbeveel dat Zuma op mediese parool geplaas moet word.” Roets het gesê dat Fraser se antwoord op AfriForum se prokureursbrief sal bepaal of verdere regsaksie nodig is, maar dat AfriForum se regspan gereed is om die saak verder te neem indien nodig. Die DA het ook gesê hy sal ŉ aansoek in die hof bring om ’n rekord te bekom van die amptelike proses wat gevolg is om oor Zuma se vrylating te besluit. Die party het vroeër gesê dié besluit is teen die wet, aangesien ŉ versoek om op mediese parool geplaas te word, eers deur ŉ onafhanklike paneel oorweeg moet word. “Indien dit aan die lig kom dat Fraser sy diskresie gebruik het om die besluit van ŉ hersieningspaneel van die hand te wys, sou ŉ bepaalde proses gevolg moes word,” het DA-leier John Steenhuisen gesê. Fraser is boonop ŉ bekende bondgenoot van Zuma en tree oor ŉ paar weke af. “Dit is uiters belangrik dat die proses nie vir persoonlike of politieke gewin gemanipuleer word nie.”